**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Βεβαιώσεως και Εισπράξεως Φόρων (Τροποποιητικός) (Αρ. 6) Νόμος του 2021»**

**Παρόντες:**

Κυριάκος Χατζηγιάννης, πρόεδρος Πανίκος Λεωνίδου

Ονούφριος Κουλλά Χρύσης Παντελίδης

Νίκος Σύκας Ηλίας Μυριάνθους

Κώστας Κώστα Μιχάλης Γιακουμή

Ανδρέας Πασιουρτίδης Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή από την ίδια στις 4 Νοεμβρίου 2021, σε πέντε συνεδρίες της, που πραγματοποιήθηκαν στις 16 και 23 Νοεμβρίου 2021, στις 11 Ιανουαρίου, την 1η και στις 8 Φεβρουαρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών και του Τμήματος Φορολογίας του ίδιου υπουργείου, της Νομικής Υπηρεσίας της Δημοκρατίας, της Κεντρικής Τράπεζας της Κύπρου, των εργοδοτικών οργανώσεων ΚΕΒΕ και ΟΕΒ, της συνδικαλιστικής οργάνωσης ΠΕΟ, του Συνδέσμου Τραπεζών Κύπρου, του Κυπριακού Συνδέσμου Καταναλωτών και της Παγκύπριας Ένωσης Καταναλωτών και Ποιότητας Ζωής. Ο Παγκύπριος Δικηγορικός Σύλλογος και οι συνδικαλιστικές οργανώσεις ΣΕΚ και ΔΕΟΚ, παρ’ όλο που κλήθηκαν, δεν εκπροσωπήθηκαν στις εν λόγω συνεδρίες της επιτροπής. Εντούτοις, ο Παγκύπριος Δικηγορικός Σύλλογος απέστειλε τις θέσεις του γραπτώς στην επιτροπή.

Σημειώνεται ότι η επιτροπή μελέτησε την εν λόγω πρόταση νόμου κατά προτεραιότητα, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, λόγω της σημασίας του σκοπού της προτεινόμενης νομοθετικής ρύθμισης.

Σκοπός της πρότασης νόμου είναι η τροποποίηση του περί Βεβαιώσεως και Εισπράξεως Φόρων Νόμου, ώστε το ύψος του μέγιστου διοικητικού προστίμου που δύναται να επιβληθεί από τον Έφορο Φορολογίας, σε περίπτωση διαπίστωσης παράβασης των προνοιών του διατάγματος του Υπουργικού Συμβουλίου που αφορά στην υποχρέωση των δικαιούχων πληρωμής να αποδέχονται πληρωμές με κάρτα, να αυξηθεί από τις δύο χιλιάδες ευρώ (€2.000) στις τέσσερις χιλιάδες ευρώ (€4.000).

Σύμφωνα με την αιτιολογική έκθεση που συνοδεύει την πρόταση νόμου, η προτεινόμενη ρύθμιση κρίνεται αναγκαία, ώστε να καταστεί πιο αποτρεπτική η διοικητική κύρωση που δύναται να επιβληθεί και να διασφαλιστεί η καθολική εφαρμογή της υποχρέωσης των δικαιούχων πληρωμής να αποδέχονται πληρωμές με κάρτα για την ολοκλήρωση πράξεων πληρωμής.

Σημειώνεται ότι η υπό αναφορά πρόταση νόμου συζητήθηκε στην επιτροπή μαζί με την πρόταση νόμου που κατατέθηκε στη Βουλή από την ίδια με τίτλο «Ο περί της Παροχής και Χρήσης Υπηρεσιών Πληρωμών και Πρόσβασης στα Συστήματα Πληρωμών (Τροποποιητικός) Νόμος του 2021», με βάση την οποία παρέχεται η εξουσία στην Υπηρεσία Προστασίας Καταναλωτή του Υπουργείου Ενέργειας, Εμπορίου και Βιομηχανίας να ασκεί έλεγχο συμμόρφωσης των δικαιούχων, που είναι οι τελικοί αποδέκτες χρηματικών ποσών που αποτελούν αντικείμενο πράξης πληρωμής, όσον αφορά την τήρηση της απαγόρευσης επιβολής επιβαρύνσεων κατά τη χρήση συγκεκριμένου μέσου πληρωμών.

Στο πλαίσιο της συζήτησης ενώπιον της επιτροπής η εκπρόσωπος του Υπουργείου Οικονομικών εξέφρασε την άποψη ότι δεν υφίσταται οποιαδήποτε ανάγκη αύξησης του ύψους του διοικητικού προστίμου που δύναται να επιβληθεί στην πιο πάνω αναφερόμενη περίπτωση, καθότι το υφιστάμενο πρόστιμο είναι αρκετά υψηλό και αποτρεπτικό και στο παρόν στάδιο παρατηρείται ήδη συμμόρφωση των δικαιούχων πληρωμής με τις διατάξεις της ισχύουσας νομοθεσίας.

Ο Παγκύπριος Δικηγορικός Σύλλογος με γραπτό υπόμνημά του προς την επιτροπή δήλωσε ότι συμφωνεί με τους σκοπούς και τις επιδιώξεις της πρότασης νόμου.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις της πρότασης νόμου και ομόφωνα εισηγείται στη Βουλή την ψήφισή της σε νόμο.

14 Φεβρουαρίου 2022

Αρ. Φακ.: 23.02.062.196-2021

ΧΑ/ΓΧ/ΠΧ΄Ν